सुधा वर्मा
आज पेट्रोल-डीजल के भाव बाढ़त हावय काबर के अब एखर कमी होवत हावय। जइसे बिजली के जतका उत्पादन होवत हावय वो ह अब कमती परत हावय, बिजली के उपयोग बाढग़े हावय। दूनो के भाव घलो बाढ़त हावय। छत्तीसगढ़ म जेट्रोफा के खोज होइस। एखर तेल पेट्रोल के इस्थान लैलीस अउ एखर जांच होय के बाद मुख्यमंत्री के गाड़ी म एखर उपयोग होईस। बहुत दिन तक गाड़ी चलिस। रतनजोत के खेती करे बर सब ल प्रोत्साहित करे गीस। जमीन के आबंटन होईस, पौधा लगाय गीस।
वाह रे किस्मत! वो पौधा के अता-पता नइये। जमीन बंजर परे हावय। रायपुर ले 32 किलोमीटर दूरिहा हावय सुन्दरकेरा। इंहा 10 लाख पौधा लगाये गे रहिस हे। एखर शुरूआत 7 नवम्बर 2006 के दिन वो बेरा के राष्ट्रपति ए.पी.जे. अब्दुलकलाम ह करे रहिस हे। आज ये ह बंजर होगे हावय। रतनजोत बहुवर्षीय झाड़ी आय। एखर उत्पादन म मेहनत कमती करे बर परतिस। अब एखर बीजा तो बीजा पेड़ के अकाल परगे हावय।
अब गन्ना ले बायोडीजल बनाये के बात होवत हावय। एखर प्रयोग करे जा चुके हावय। ये बात बने हावय। गन्ना के खेती होथे, कम पानी म लगाये जा सकथे। देस म जम्मो डहर गन्ना पैदा होथे। छोटे से खेत ले लेके बड़े-बड़े खेत तक येला लगाये जा सकथे। सबले बड़े बात ये गन्ना ल कट्टी करके जानवर ल भी खवाय जाथे। ये ह चारा के काम आथे। गाय-भंइस ऐला खा के दूध जादा देथे।
एखर रस निकाल के बायोडीजल बनाये जाथे। अउ बांचे कचरा ल मवेशी खाही या फेर बिजली बनाये बर उपयोग म लाये जाही।
गन्ना ले बायोडीजल सुने म बने लागत हावय। फेर येखर फायदा बहुत झन ल हावय। नीचे देखबे त किसान ले लेके मोटर चलइया तक। किसान के गन्ना उत्पादन ले मजदूर ल घलो काम मिलही। हर किसान तुरंत पइसा मिले के चाहत म येला वार्षिक या फेर दूवर्षीय रूप म पैदा करही। गन्ना के खेती म देखरेख के ज्यादा जरूर नई राहय। प्राकृतिक आपदा ले येला नुकसान नई पहुंचय। यदि पानी बरसात म पेड़ ह गिर जथे तब ओला दूबारा काट के लगाये जा सकथे। ओखर कचरा ले बिजली बनही तब आज सौर ऊर्जा सरिख कम खर्च म बिजली मिलही। आज प्राकृतिक रूप ले बिजली लेना बहुत जरूरी हावय काबर के ये बिजली उत्पादन के नाव म केदारनाथ सरिख घटना दूबारा हो सकत हावय। आज जगह-जगह नदी के दिसा बदलत हावय। प्रकृति म बदलाव हमर जीवन म खतरा पैदा करत हावय।
अइसना समय म प्रकृति म बिना परिवर्तन के बिना वायु, पानी ल प्रदूषित करे हमर उपयोग के जिनिस मिलय तो जादा अच्छा हावय। रतनजोत अऊ गन्ना अइसने जिनिस आय जेखर उत्पादन ले लेके बायोडीजल के बनाये तक अउ ओखर बाद उपयोग करे म प्रकृति सुरक्षित रइही अउ आम मनखे अपन जीविकोपार्जन कर सकही।
mai_Deva hne_Deva hne_Deva hne_Deva hne_Deva hne_Deva hne_Deva